CELEX: 32016R1055
Language: el
Date: 2016-06-29 00:00:00
Title: Εκτελεστικός κανονισμός (ΕΕ) 2016/1055 της Επιτροπής, της 29ης Ιουνίου 2016, για τον καθορισμό εκτελεστικών τεχνικών προτύπων όσον αφορά τα τεχνικά μέσα για την κατάλληλη δημοσιοποίηση των εμπιστευτικών πληροφοριών και την καθυστέρηση της δημοσιοποίησης εμπιστευτικών πληροφοριών σύμφωνα με τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

30.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 173/47
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1055 ΤΗΣ ΕΠΙΤΡΟΠΉΣ
   της 29ης Ιουνίου 2016
   για τον καθορισμό εκτελεστικών τεχνικών προτύπων όσον αφορά τα τεχνικά μέσα για την κατάλληλη δημοσιοποίηση των εμπιστευτικών πληροφοριών και την καθυστέρηση της δημοσιοποίησης εμπιστευτικών πληροφοριών σύμφωνα με τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 17 παράγραφος 10,
   Εκτιμώντας τα ακόλουθα:
   
               (1)
            
            
               Η προστασία των επενδυτών απαιτεί αποτελεσματική και έγκαιρη δημοσιοποίηση προνομιακών πληροφοριών από τους εκδότες και τους συμμετέχοντες στην αγορά δικαιωμάτων εκπομπής. Προκειμένου να διασφαλιστεί σε ενωσιακό επίπεδο η ισότιμη πρόσβαση των επενδυτών σε προνομιακές πληροφορίες, αυτές θα πρέπει να δημοσιοποιούνται δωρεάν, ταυτόχρονα και το συντομότερο δυνατόν σε όλες τις κατηγορίες επενδυτών σε ολόκληρη την Ένωση και θα πρέπει να κοινοποιούνται στα μέσα ενημέρωσης που διασφαλίζουν την αποτελεσματική τους διάδοση στο ευρύ κοινό.
            
         
               (2)
            
            
               Όταν οι συμμετέχοντες στην αγορά δικαιωμάτων εκπομπής πληρούν ήδη ισοδύναμες απαιτήσεις περί δημοσιοποίησης προνομιακών πληροφοριών σύμφωνα με τον κανονισμό (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου (2), καθώς και όταν απαιτείται να δημοσιοποιούν τις εν λόγω πληροφορίες σύμφωνα με τον παρόντα κανονισμό και τον κανονισμό (ΕΕ) αριθ. 596/2014, οι υποχρεώσεις που απορρέουν από τον παρόντα κανονισμό θα πρέπει να θεωρείται ότι εκπληρώνονται όταν οι πληροφορίες δημοσιοποιούνται με τη χρήση πλατφόρμας δημοσιοποίησης προνομιακών πληροφοριών για τους σκοπούς του κανονισμού (ΕΕ) αριθ. 1227/2011, υπό την προϋπόθεση ότι οι προνομιακές πληροφορίες ανακοινώνονται στα σχετικά μέσα ενημέρωσης.
            
         
               (3)
            
            
               Είναι σημαντικό τα τεχνικά μέσα που χρησιμοποιούνται για την καθυστέρηση της δημοσιοποίησης προνομιακών πληροφοριών να επιτρέπουν τη διατήρηση των βασικών πληροφοριών της διαδικασίας για την καθυστέρηση της δημοσιοποίησης προνομιακών πληροφοριών, ώστε να είναι σε θέση οι εκδότες και οι συμμετέχοντες στην αγορά δικαιωμάτων εκπομπής να εκπληρώνουν την υποχρέωση κοινοποίησης προς τις αρμόδιες αρχές.
            
         
               (4)
            
            
               Η κοινοποίηση της καθυστέρησης της δημοσιοποίησης προνομιακών πληροφοριών και, κατά περίπτωση, η επεξήγηση του τρόπου εκπλήρωσης όλων των εφαρμοστέων προϋποθέσεων για την καθυστέρηση θα πρέπει να παρέχονται στην αρμόδια αρχή γραπτώς με τη χρήση ασφαλών ηλεκτρονικών μέσων καθοριζόμενων από την ίδια αρμόδια αρχή, διασφαλίζοντας έτσι την ακεραιότητα και την εμπιστευτικότητα του περιεχομένου των πληροφοριών, καθώς και την ταχύτητα της διαβίβασης.
            
         
               (5)
            
            
               Προκειμένου να είναι η αρμόδια αρχή σε θέση να προσδιορίζει τα σχετικά πρόσωπα στο εσωτερικό του εκδότη ή του συμμετέχοντος στην αγορά δικαιωμάτων εκπομπής που εμπλέκονται στην καθυστέρηση της δημοσιοποίησης προνομιακών πληροφοριών, η κοινοποίηση της καθυστέρησης θα πρέπει να περιλαμβάνει την ταυτότητα του ατόμου που διενήργησε την κοινοποίηση και του (των) ατόμου(-ων) που είναι υπεύθυνο(-α) για την απόφαση καθυστέρησης της δημοσιοποίησης προνομιακών πληροφοριών. Παρομοίως, η κοινοποίηση θα πρέπει να αναφέρει επίσης τις χρονικές παραμέτρους της καθυστέρησης, επιτρέποντας έτσι στις αρμόδιες αρχές να αξιολογούν κατά πόσον εκπληρώνονται οι προϋποθέσεις που ορίζονται στον κανονισμό (ΕΕ) αριθ. 596/2014 σχετικά με την καθυστέρηση.
            
         
               (6)
            
            
               Όταν ο εκδότης είναι πιστωτικό ή χρηματοδοτικό ίδρυμα, θα πρέπει να κοινοποιεί γραπτώς στην αρμόδια αρχή την πρόθεσή του να καθυστερήσει τη δημοσιοποίηση των προνομιακών πληροφοριών προκειμένου να διατηρήσει τη σταθερότητα του χρηματοπιστωτικού συστήματος και, εκτιμώντας την ευαίσθητη φύση των εν λόγω πληροφοριών και την ανάγκη διασφάλισης της μέγιστης δυνατής εμπιστευτικότητας των περιεχομένων τους, θα πρέπει να χρησιμοποιούνται κατάλληλα πρότυπα ασφαλείας για τον σκοπό αυτό.
            
         
               (7)
            
            
               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
            
         
               (8)
            
            
               Στις 25 Μαΐου 2016, η Επιτροπή ενημέρωσε την ΕΑΚΑΑ για την πρόθεσή της να εγκρίνει το σχέδιο εκτελεστικού τεχνικού προτύπου με τις τροποποιήσεις για να ληφθεί υπόψη το γεγονός ότι οι διατάξεις δημοσιοποίησης στον κανονισμό (ΕΕ) αριθ. 1227/2011 είναι επαρκείς ώστε να διασφαλίζεται ότι οι συμμετέχοντες στην αγορά δικαιωμάτων εκπομπής δημοσιοποιούν αποτελεσματικά και εγκαίρως εμπιστευτικές πληροφορίες στο κοινό, όπως απαιτείται από το άρθρο 17 παράγραφος 2 του κανονισμού (ΕΕ) αριθ. 596/2014. Ο εκτελεστικός κανονισμός (ΕΕ) αριθ. 1348/2014 (3) της Επιτροπής υποχρεώνει ήδη συμμετέχοντες σε αγορά δικαιωμάτων εκπομπής να παρέχουν διαδικτυακές ροές ειδήσεων (web feeds) για τις δημοσιοποιήσεις μέσω δικτυακών τόπων αποτελεσματικά και εγκαίρως. Στη επίσημη γνώμη της 16ης Ιουνίου 2016, η ΕΑΚΑΑ επιβεβαίωσε την αρχική της θέση και δεν υπέβαλε εκ νέου τροποποιημένο εκτελεστικό τεχνικό πρότυπο κατά τρόπο συνεπή προς τις προτεινόμενες τροποποιήσεις της Επιτροπής. Δεδομένου ότι οι απαιτήσεις δημοσιοποίησης για τους συμμετέχοντες σε αγορά δικαιωμάτων εκπομπής δυνάμει του κανονισμού (ΕΕ) αριθ. 1227/2011 μπορεί να αρκούν για τη συμμόρφωση με τις απαιτήσεις του άρθρο 17, παράγραφος 2 του κανονισμού (ΕΕ) αριθ. 596/2014, το σχέδιο εκτελεστικού τεχνικού προτύπου θα πρέπει να τροποποιηθεί, ώστε να αποφευχθεί η επιβολή απαιτήσεων διπλής υποβολής εκθέσεων.
            
         
               (9)
            
            
               Η ΕΑΚΑΑ διενήργησε ανοικτές διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού συναφούς κόστους/οφέλους και ζήτησε τη γνώμη της ομάδας συμφεροντούχων κινητών αξιών και αγορών που συγκροτήθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (4).
            
         
               (10)
            
            
               Για να εξασφαλιστεί η εύρυθμη λειτουργία των χρηματοπιστωτικών αγορών, είναι αναγκαίο ο παρών κανονισμός να τεθεί σε ισχύ επειγόντως και οι διατάξεις που προβλέπονται στον παρόντα κανονισμό να ισχύουν από την ίδια ημερομηνία με αυτή που προβλέπεται στον κανονισμό (ΕΕ) αριθ. 596/2014,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Ορισμοί
   Για τους σκοπούς του παρόντος κανονισμού ισχύει ο ακόλουθος ορισμός:
   
      «ηλεκτρονικά μέσα»: ηλεκτρονικός εξοπλισμός για την επεξεργασία (συμπεριλαμβανομένης της ψηφιακής συμπίεσης), αποθήκευση και μετάδοση δεδομένων με καλωδιακή, ραδιοκυματική, οπτική τεχνολογία ή με οποιοδήποτε άλλο ηλεκτρομαγνητικό μέσο.
   ΚΕΦΑΛΑΙΟ II
   
      ΤΕΧΝΙΚΑ ΜΕΣΑ ΓΙΑ ΤΗΝ ΚΑΤΑΛΛΗΛΗ ΔΗΜΟΣΙΟΠΟΙΗΣΗ ΠΡΟΝΟΜΙΑΚΩΝ ΠΛΗΡΟΦΟΡΙΩΝ
   
   Άρθρο 2
   Μέσα δημοσιοποίησης προνομιακών πληροφοριών
   1.   Οι εκδότες και οι συμμετέχοντες στην αγορά δικαιωμάτων εκπομπής δημοσιοποιούν προνομιακές πληροφορίες χρησιμοποιώντας τεχνικά μέσα που διασφαλίζουν ότι:
   
               α)
            
            
               οι προνομιακές πληροφορίες διαδίδονται:
               
                           i)
                        
                        
                           σε όσο το δυνατόν ευρύτερο κοινό, χωρίς διακρίσεις·
                        
                     
                           ii)
                        
                        
                           δωρεάν·
                        
                     
                           iii)
                        
                        
                           ταυτόχρονα σε ολόκληρη την Ένωση·
                        
                     
         
               β)
            
            
               οι προνομιακές πληροφορίες κοινοποιούνται, άμεσα ή μέσω τρίτου, στα μέσα ενημέρωσης στα οποία βασίζεται εύλογα το κοινό προκειμένου να διασφαλιστεί η αποδοτική διάδοσή τους. Η εν λόγω κοινοποίηση διαβιβάζεται με τη χρήση ηλεκτρονικών μέσων που διασφαλίζουν τη διατήρηση της πληρότητας, της ακεραιότητας και την εμπιστευτικότητας κατά τη διαβίβαση, και αναφέρει σαφώς:
               
                           i)
                        
                        
                           ότι οι κοινοποιούμενες πληροφορίες είναι προνομιακές πληροφορίες·
                        
                     
                           ii)
                        
                        
                           την ταυτότητα του εκδότη ή του συμμετέχοντος στην αγορά δικαιωμάτων εκπομπής: πλήρης επίσημη επωνυμία·
                        
                     
                           iii)
                        
                        
                           την ταυτότητα του προσώπου που υποβάλλει τη δήλωση: όνομα, επώνυμο, θέση στην εσωτερική οργανωτική δομή του εκδότη ή του συμμετέχοντος στην αγορά δικαιωμάτων εκπομπής·
                        
                     
                           iv)
                        
                        
                           το αντικείμενο των προνομιακών πληροφοριακών·
                        
                     
                           v)
                        
                        
                           την ημερομηνία και τον χρόνο κοινοποίησης στα μέσα επικοινωνίας.
                        
                     
         Οι εκδότες και οι συμμετέχοντες στην αγορά δικαιωμάτων εκπομπής διασφαλίζουν την πληρότητα, την ακεραιότητα και την εμπιστευτικότητα επανορθώνοντας αμελλητί τυχόν αστοχία ή διακοπή της κοινοποίησης προνομιακών πληροφοριών.
   2.   Οι συμμετέχοντες στην αγορά δικαιωμάτων εκπομπής οι οποίοι απαιτείται να δημοσιοποιούν προνομιακές πληροφορίες σύμφωνα με το άρθρο 4 του κανονισμού (ΕΕ) αριθ. 1227/2011 μπορούν να χρησιμοποιούν τα τεχνικά μέσα που έχουν θεσπιστεί για τη δημοσιοποίηση προνομιακών πληροφοριών βάσει του εν λόγω κανονισμού και για τη δημοσιοποίηση προνομιακών πληροφοριών βάσει του άρθρου 17 παράγραφος 2 του κανονισμού (ΕΕ) αριθ. 596/2014, υπό την προϋπόθεση ότι οι προνομιακές πληροφορίες που απαιτείται να δημοσιοποιηθούν έχουν ουσιαστικά το ίδιο περιεχόμενο και ότι τα τεχνικά μέσα που χρησιμοποιούνται για τη δημοσιοποίηση διασφαλίζουν την κοινοποίηση των προνομιακών πληροφοριών στα οικεία μέσα ενημέρωσης.
   Άρθρο 3
   Ανάρτηση προνομιακών πληροφοριών σε δικτυακό τόπο
   Οι δικτυακοί τόποι που αναφέρονται στο άρθρο 17 παράγραφοι 1 και 9 του κανονισμού (ΕΕ) αριθ. 596/2014 πληρούν τις ακόλουθες απαιτήσεις:
   
               α)
            
            
               επιτρέπουν στους χρήστες την πρόσβαση στις προνομιακές πληροφορίες που αναρτώνται στον δικτυακό τόπο χωρίς διακρίσεις και δωρεάν·
            
         
               β)
            
            
               επιτρέπουν στους χρήστες τον εντοπισμό των προνομιακών πληροφοριών σε ενότητα του δικτυακού τόπου που μπορεί να εντοπιστεί εύκολα·
            
         
               γ)
            
            
               διασφαλίζουν ότι οι δημοσιοποιούμενες προνομιακές πληροφορίες αναφέρουν σαφώς την ημερομηνία και τον χρόνο της δημοσιοποίησης και ότι οι πληροφορίες οργανώνονται κατά χρονολογική σειρά.
            
         ΚΕΦΑΛΑΙΟ III
   
      ΤΕΧΝΙΚΑ ΜΕΣΑ ΓΙΑ ΤΗΝ ΚΑΘΥΣΤΕΡΗΣΗ ΤΗΣ ΔΗΜΟΣΙΟΠΟΙΗΣΗΣ ΠΡΟΝΟΜΙΑΚΩΝ ΠΛΗΡΟΦΟΡΙΩΝ
   
   Άρθρο 4
   Κοινοποίηση της καθυστερημένης δημοσιοποίησης προνομιακών πληροφοριών και γραπτή επεξήγηση
   1.   Με σκοπό την καθυστέρηση της δημοσιοποίησης προνομιακών πληροφοριών σύμφωνα με το τρίτο εδάφιο του άρθρου 17 παράγραφος 4 του κανονισμού (ΕΕ) αριθ. 596/2014, οι εκδότες και οι συμμετέχοντες στην αγορά δικαιωμάτων εκπομπής χρησιμοποιούν τεχνικά μέσα που διασφαλίζουν τη δυνατότητα πρόσβασης και ανάγνωσης καθώς και τη διατήρηση των ακόλουθων πληροφοριών σε σταθερό μέσο:
   
               α)
            
            
               τις ημερομηνίες και τους χρόνους που:
               
                           i)
                        
                        
                           οι προνομιακές πληροφορίες δημιουργήθηκαν αρχικά στο εσωτερικό του εκδότη ή του συμμετέχοντος στην αγορά δικαιωμάτων εκπομπής·
                        
                     
                           ii)
                        
                        
                           ελήφθη η απόφαση καθυστέρησης της δημοσιοποίησης των προνομιακών πληροφοριών·
                        
                     
                           iii)
                        
                        
                           ο εκδότης ή ο συμμετέχων στην αγορά δικαιωμάτων εκπομπής είναι πιθανόν να δημοσιοποιήσει τις προνομιακές πληροφορίες·
                        
                     
         
               β)
            
            
               την ταυτότητα στο εσωτερικό του εκδότη ή του συμμετέχοντος στην αγορά δικαιωμάτων εκπομπής που είναι αρμόδιος για:
               
                           i)
                        
                        
                           τη λήψη της απόφασης για την καθυστέρηση της δημοσιοποίησης και της απόφασης για την έναρξης της καθυστέρησης και το πιθανό τέλος της·
                        
                     
                           ii)
                        
                        
                           τη διασφάλιση της διαρκούς παρακολούθησης των προϋποθέσεων για την καθυστέρηση·
                        
                     
                           iii)
                        
                        
                           τη λήψη της απόφασης για τη δημοσιοποίηση των προνομιακών πληροφοριών·
                        
                     
                           iv)
                        
                        
                           την παροχή των ζητούμενων πληροφοριών σχετικά με την καθυστέρηση και της γραπτής επεξήγησης στην αρμόδια αρχή·
                        
                     
         
               γ)
            
            
               αποδείξεις της αρχικής εκπλήρωσης των προϋποθέσεων που αναφέρονται στο άρθρο 17 παράγραφος 4 του κανονισμού (ΕΕ) αριθ. 596/2014, καθώς και τυχόν αλλαγής της εν λόγω εκπλήρωσης κατά τη διάρκεια της περιόδου καθυστέρησης, συμπεριλαμβανομένων των εξής:
               
                           i)
                        
                        
                           των στεγανών στις ροές πληροφοριών που έχουν εφαρμοστεί εσωτερικά και αναφορικά με τρίτους για την αποτροπή της πρόσβασης σε προνομιακές πληροφορίες από πρόσωπα πλην εκείνων για τα οποία απαιτείται πρόσβαση για τη συνήθη άσκηση της εργασίας, του επαγγέλματος ή των καθηκόντων τους στο εσωτερικό του εκδότη ή του συμμετέχοντος στην αγορά δικαιωμάτων εκπομπής·
                        
                     
                           ii)
                        
                        
                           των ρυθμίσεων που εφαρμόζονται για τη δημοσιοποίηση των σχετικών προνομιακών πληροφοριών το συντομότερο δυνατόν, εάν δεν διασφαλίζεται πλέον η εμπιστευτικότητα.
                        
                     
         2.   Οι εκδότες και οι συμμετέχοντες στην αγορά δικαιωμάτων εκπομπής ενημερώνουν, μέσω γραπτής κοινοποίησης, την αρμόδια αρχή για την καθυστέρηση της δημοσιοποίησης προνομιακών πληροφοριών και παρέχουν τυχόν γραπτή επεξήγηση για την εν λόγω καθυστέρηση μέσω του ειδικού σημείου επικοινωνίας που λειτουργεί στο εσωτερικό της αρμόδιας αρχής ή που έχει οριστεί από αυτήν, χρησιμοποιώντας τα ηλεκτρονικά μέσα που ορίζει η αρμόδια αρχή.
   Οι αρμόδιες αρχές δημοσιοποιούν στον δικτυακό τόπο τους το ειδικό σημείο επικοινωνίας που λειτουργεί στο εσωτερικό τους ή που έχει οριστεί από αυτές, καθώς και τα ηλεκτρονικά μέσα που αναφέρονται στο πρώτο εδάφιο. Τα εν λόγω ηλεκτρονικά μέσα διασφαλίζουν την πληρότητα, την ακεραιότητα και την εμπιστευτικότητα των πληροφοριών κατά τη διάρκεια της διαβίβασης.
   3.   Τα ηλεκτρονικά μέσα που αναφέρονται στην παράγραφο 2 διασφαλίζουν ότι η κοινοποίηση της καθυστέρησης της δημοσιοποίησης των προνομιακών πληροφοριών περιλαμβάνει τις ακόλουθες πληροφορίες:
   
               α)
            
            
               την ταυτότητα του εκδότη ή του συμμετέχοντος στην αγορά δικαιωμάτων εκπομπής: πλήρης επίσημη επωνυμία·
            
         
               β)
            
            
               την ταυτότητα του προσώπου που υποβάλλει τη δήλωση: όνομα, επώνυμο, θέση στην εσωτερική οργανωτική δομή του εκδότη ή του συμμετέχοντος στην αγορά δικαιωμάτων εκπομπής·
            
         
               γ)
            
            
               τα στοιχεία επικοινωνίας του προσώπου που υποβάλλει τη δήλωση: επαγγελματική διεύθυνση ηλεκτρονικού ταχυδρομείου και αριθμός τηλεφώνου·
            
         
               δ)
            
            
               προσδιορισμό των δημοσιοποιούμενων προνομιακών πληροφοριών που υπόκεινται σε καθυστερημένη δημοσιοποίηση: τίτλος της δήλωσης δημοσιοποίησης· αριθμός αναφοράς, εάν ορίζεται τέτοιος αριθμός από το σύστημα που χρησιμοποιείται για τη διάδοση των προνομιακών πληροφοριών· ημερομηνία και χρόνος δημοσιοποίησης των προνομιακών πληροφοριών·
            
         
               ε)
            
            
               την ημερομηνία και τον χρόνο της απόφασης καθυστέρησης της δημοσιοποίησης των προνομιακών πληροφοριών·
            
         
               στ)
            
            
               την ταυτότητα όλων των προσώπων που είναι υπεύθυνα για την απόφαση καθυστέρησης της δημοσιοποίησης των προνομιακών πληροφοριών.
            
         4.   Όταν η γραπτή επεξήγηση της καθυστέρησης της δημοσιοποίησης των προνομιακών πληροφοριών παρέχεται κατόπιν αιτήματος της αρμόδιας αρχής σύμφωνα με το τρίτο εδάφιο του άρθρου 17 παράγραφος 4 του κανονισμού (ΕΕ) αριθ. 596/2014, τα ηλεκτρονικά μέσα που αναφέρονται στην παράγραφο 2 του παρόντος άρθρου διασφαλίζουν ότι η εν λόγω γραπτή επεξήγηση περιλαμβάνει τις πληροφορίες που αναφέρονται στην παράγραφο 3 του παρόντος άρθρου.
   Άρθρο 5
   Κοινοποίηση της πρόθεσης καθυστέρησης της δημοσιοποίησης προνομιακών πληροφοριών
   1.   Για την καθυστέρηση της δημοσιοποίησης προνομιακών πληροφοριών σύμφωνα με το άρθρο 17 παράγραφος 5 του κανονισμού (ΕΕ) αριθ. 596/2014, όταν ο εκδότης είναι πιστωτικό ή χρηματοδοτικό ίδρυμα κοινοποιεί γραπτώς στην αρμόδια αρχή την πρόθεσή του να καθυστερήσει τη δημοσιοποίηση προνομιακών πληροφοριών προκειμένου να διατηρήσει τη σταθερότητα του χρηματοπιστωτικού συστήματος, διασφαλίζοντας την πληρότητα, την ακεραιότητα και την εμπιστευτικότητα των πληροφοριών, μέσω ειδικού σημείου επικοινωνίας που λειτουργεί στο εσωτερικό της αρμόδιας αρχή ή που έχει οριστεί από αυτήν.
   Όταν ο εκδότης διαβιβάζει ηλεκτρονικά την κοινοποίηση που αναφέρεται στο πρώτο εδάφιο, χρησιμοποιεί τα ηλεκτρονικά μέσα που αναφέρονται στο άρθρο 4 παράγραφος 2 του παρόντος κανονισμού.
   2.   Η αρμόδια αρχή κοινοποιεί γραπτώς στον εκδότη την απόφασή της να συναινέσει, ή να μην συναινέσει, στην καθυστέρηση της δημοσιοποίησης βάσει των πληροφοριών που παρέχονται σύμφωνα με την παράγραφο 1, διασφαλίζοντας την πληρότητα, την ακεραιότητα και την εμπιστευτικότητα των πληροφοριών.
   3.   Ο εκδότης χρησιμοποιεί τα ίδια τεχνικά μέσα που χρησιμοποίησε και η αρμόδια αρχή για την κοινοποίηση που αναφέρεται στην παράγραφο 1 προκειμένου να κοινοποιήσει στην αρμόδια αρχή τυχόν νέες πληροφορίες που ενδέχεται να επηρεάσουν την απόφασή της σχετικά με την καθυστέρηση της δημοσιοποίησης των προνομιακών πληροφοριών.
   ΚΕΦΑΛΑΙΟ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιουλίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Ιουνίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 1.
   
      (2)  Κανονισμός (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, για την ακεραιότητα και τη διαφάνεια στη χονδρική αγορά ενέργειας (ΕΕ L 326 της 8.12.2011, σ. 1).
   
      (3)  Εκτελεστικός κανονισμός (ΕΕ) αριθ. 1348/2014 της Επιτροπής της 17ης Δεκεμβρίου 2014 σχετικά με την αναφορά δεδομένων για την εφαρμογή του άρθρου 8 παράγραφοι 2 και 6 του κανονισμού (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου για την ακεραιότητα και τη διαφάνεια στη χονδρική αγορά ενέργειας (ΕΕ L 363 της 18.12.2014, σ. 121),
   
      (4)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).